b'\n_START_ARTICLE_\nLin Biao\n_START_PARAGRAPH_\nLin Biao (\xe6\x9e\x97\xe5\xbd\xaa; Pinyin L\xc3\xadn Bi\xc4\x81o; Wade-Giles: Lin Piao) (5. joulukuuta 1907 \xe2\x80\x93 13. syyskuuta 1971) oli kiinalainen poliittinen johtaja ja Kiinan kansanarmeijan marsalkka, joka kuului puhemies Mao Zedongin l\xc3\xa4himpiin miehiin. Kulttuurivallankumouksen t\xc3\xa4rkeimpiin johtajiin lukeutunutta Lini\xc3\xa4 pidettiin jonkin aikaa Maon todenn\xc3\xa4k\xc3\xb6isen\xc3\xa4 seuraajana, mutta my\xc3\xb6hemmin h\xc3\xa4net tuomittiin petturiksi. Vuonna 1971 Lin yritti huonolla menestyksell\xc3\xa4 kaappausta Maon syrj\xc3\xa4ytt\xc3\xa4miseksi ja kuoli lento-onnettomuudessa ollessaan pakomatkalla.\n_START_SECTION_\nEl\xc3\xa4m\xc3\xa4\n_START_PARAGRAPH_\nLin oli varakkaan tehtailijan poika, joka liittyi 18-vuotiaana sosialistiseen nuorisoliittoon. H\xc3\xa4n p\xc3\xa4\xc3\xa4si Whampoan sotilasakatemiaan, miss\xc3\xa4 tutustui Zhou Enlaihin. 1926 Lin Biao osallistui pohjoiseen retkikuntaan, jonka tarkoituksena oli lannistaa pohjoisessa kiinalaiset sotap\xc3\xa4\xc3\xa4llik\xc3\xb6t._NEWLINE_T\xc5\xa1iang Kai-\xc5\xa1ekin tultua Guomindangin puheenjohtajaksi kommunistit puhdistettiin puolueesta, mutta selvinneet perustivat Jiangxhin neuvoston. Kansalliset saartoivat kommunistit, jotka lokakuussa 1934 aloittivat 100\xc2\xa0000 sotilaan voimin pitk\xc3\xa4n marssin Koillis-Kiinaan turvaan. Perille tuhansien kilometrien marssista oli vuoden kuluttua 20. lokakuuta 1935 selvinnyt vain 30\xc2\xa0000._NEWLINE_Lin Biao erikoistui l\xc3\xa4hinn\xc3\xa4 sissisotaan, haavoittui 1938 ja p\xc3\xa4\xc3\xa4si hoitoon Moskovaan vuoteen 1942 saakka. Vuonna 1945 Lin Biaosta tuli koillisen Kansan vapautusarmeijan komentaja. H\xc3\xa4n jatkoi sissitaktiikkaa luopumalla yrityksest\xc3\xa4 pit\xc3\xa4\xc3\xa4 kaupungit hallussa, mutta pureutui ymp\xc3\xa4r\xc3\xb6iv\xc3\xa4\xc3\xa4n maaseutuun erist\xc3\xa4en Guomindangin joukot kaupunkeihin. Vuoteen 1948 menness\xc3\xa4 Guomindang oli menett\xc3\xa4nyt Mant\xc5\xa1urian Kansan vapautusarmeijalle. Lin Biaon komentama 4. kentt\xc3\xa4armeija osallistui Pekingin, Wuhanin, Kantonin ja Hainanin saaren valtauksiin. Lin Biaon ajattelussa korostui nelj\xc3\xa4 ensisijaisperiaatetta: miesm\xc3\xa4\xc3\xa4r\xc3\xa4 ennen aseita, politiikka ennen muuta, ideologia ennen rutiineja ja k\xc3\xa4yt\xc3\xa4nt\xc3\xb6 ennen kirjaviisautta. _NEWLINE_Lin Biao oli my\xc3\xb6s vastuussa kiinalaisista vapaaehtoisjoukoista Korean sodassa 1950\xe2\x80\x931953, mink\xc3\xa4 ansiosta h\xc3\xa4net ylennettiin 1955 Kansan vapautusarmeijan marsalkaksi. Kiinan kommunistisen puolueen poliittisen toimikunnan, politbyroon, varapuheenjohtaja h\xc3\xa4nest\xc3\xa4 tuli 1958 ja puolustusministeri 1959. Elokuussa 1966 Mao esitti Lin Biaota Liu Shaoqin sijaan seuraajakseen._NEWLINE_Lin Biao osallistui kulttuurivallankumouksen avaamiseen pit\xc3\xa4m\xc3\xa4ll\xc3\xa4 3. lokakuuta 1966 puheen, jossa kehotti arvostelemaan niit\xc3\xa4, jotka ovat saaneet vaikutteita Nikita Hru\xc5\xa1t\xc5\xa1ovin Stalinia kohtaan suuntaamasta kritiikist\xc3\xa4. Lin Biao my\xc3\xb6s kokosi Maon kootuista puheista pienen taskukirjan, joka my\xc3\xb6hemmin tuli tunnetuksi Maon punaisena kirjana._NEWLINE_Lin Biaon tapaan my\xc3\xb6s Zhou Enlai tuki aluksi kulttuurivallankumousta, mutta alkoi ep\xc3\xa4ill\xc3\xa4 sit\xc3\xa4 sen j\xc3\xa4lkeen kun revisionistien ja kulttuurivallankumousta kannattavien nuorten punakaartilaisten v\xc3\xa4liset riidat puhkesivat v\xc3\xa4kivaltaisuuksiksi. Vuoden 1966 lopussa Zhou Enlai kehotti lopettamaan hy\xc3\xb6kk\xc3\xa4ykset puoluevirkailijoita vastaan. Kulttuurivallankumouksen henki kuitenkin s\xc3\xa4ilyi kansanvapautusarmeijan tuella ja puhemies Maon s\xc3\xa4ilyess\xc3\xa4 kampanjan johdossa. Revisionismia edustanut Liu Shaoqi erosi 13. lokakuuta 1968 menness\xc3\xa4 kaikista viroistaan._NEWLINE_Lin Biao kannatti my\xc3\xb6s Maon vaimon johtamaa ns. Nelj\xc3\xa4n koplaa. Pienen aseellisen kapinan j\xc3\xa4lkeen alettiin ep\xc3\xa4ill\xc3\xa4, ett\xc3\xa4 Lin Biao suunnittelee puhemies Maon murhaa ja vallankaappausta. Kiinan virallisen historian mukaan Lin Biao pelk\xc3\xa4si Maon k\xc3\xa4\xc3\xa4ntyneen h\xc3\xa4nt\xc3\xa4 vastaan ja asemansa pelastamiseksi Lin Biao yritti vallankaappausta, mink\xc3\xa4 h\xc3\xa4nen oma tytt\xc3\xa4rens\xc3\xa4 paljasti._NEWLINE_Lin Biao yritti paeta Kiinasta Neuvostoliittoon lentokoneella, mutta kone putosi Mongoliassa. Kiinan korkein sotilasjohto puhdistettiin Lin Biaon kuolemaa seuranneina viikkoina.'